Victoria (võidujumalanna)

**Victoria** (eesti keeles 'võit' või 'võitjatar') oli vanarooma mütoloogias isikustatud tiivuline võidujumalanna, kes pärgas loorberitega peaasjalikult sõjakangelasi.

Ta oli üheväärne vanakreeka jumalanna Nikega ning teda seostati rooma sõjajumalanna Bellonaga. Tema entiteeti kohandati sabiini maaharimisjumalanna Vacuna eeskujul ning talle pühendati tempel Palatinuse künkal. Mõnikord juurdlesid impeeriumi kodanikud ka jumalanna Vica Pota ja Victoria samasuse üle. Victoriat on sageli kirjeldatud Pallase ja Styxi tütrena ning Zeluse, Kratose ja Bia õena. Emb-kumb, Nike või Victoria, oli pärimustes Zeusi sõjavankri juhiks tolle võitluses Olümpose vastu.

Erinevalt Nikest oli Victorial (ladina keeles 'võit') Rooma ühiskonnas kanda tähtis roll. Tema auks ehitati templeid. Kui keiser Flavius Gratianus Augustus lasi tema kuju 382. aastal likvideerida, tekitas see Roomas raevu. Jumalanna kultus levis eelkõige sõjast naasnud võidukate väepealike seas. Vastupidi Nikele, kes oli tuntud sportlike mängude edendajana, oli Victoria surmaülene võidusümbol, kes määras kindlaks poolte edu lahingus.

## Kujutised
Victoria kujutist kasutati laialdaselt Rooma müntidel, ehetel, kunstis ja arhitektuuris, tihti Rooma sõjakaariku kõrval või peal. Kvadriigal asetseb tema skulptuur Brandenburgi väraval Berliinis ja kaksikskulptuuridena "Il Vittoriano" külgtiibadel Roomas. Mõlemad rajati uusklassitsistlikus stiilis, mis taaselustas antiikseid eeskujusid uusajal: eriti Itaalia, Saksa ja Prantsuse kultuuriruumis ning kaugemalgi.

## Ikonograafia
Rooma ametlikus ikonograafias kujutati võitu esindavaid ning võitjateks kutsutavaid tiivulisi jumalannasid tihti paarikaupa. Kõrgkompositsioonina täitsid need sageli spandrillide tühimikke või muid arhitektuurilisi vahesid. Figuurid kujutasid endast pigem võiduvaimu kui jumalannat ennast. Nende kasutamine jätkus pärast kristluse vastuvõtmist Rooma impeeriumis. Nad tegid läbi aeglase metamorfoosi, muutudes ingliteks. See pani aluse keskaegsele glorifitseerivale inglikultusele.

## Galerii

Affresco romano - Pompei - Casa dei triclini - triclinio c vittoria alata.JPG|Tiivulise naise kujutisega fresko Pompeis
Winged female figure (possibly Victoria), fresco from the House of Marcus Fabius Rufus, Pompeii.JPG|Tiivulise naise kujutisega fresko Marcus Fabius Rufuse majas Pompeis
Bas relief from Arch of Marcus Aurelius triumph chariot from Roma Project.jpg|Bareljeef, mis kujutab Marcus Aureliuse triumfikaarikut
057 Conrad Cichorius, Die Reliefs der Traianssäule, Tafel LVII.jpg|Traianuse samba reljeef
Solidus Constantine II-heraclea RIC vII 101.jpg|Constantinus II aegne kuldmünt
Il moderno, marte e vittoria, 1504-1505 circa.JPG|Galeazzo Mondella "Marss ja Victoria" (1504 või 1505)
Mars omringd door de Kunsten en Wetenschappen, overwint de Onwetendheid, 1605, Groeningemuseum, 0040044000.jpg|Antoon Claeissinsi maal "Marss saab võidu võhikluse üle" (1605)
Louis XIII couronné par la Victoire by Philippe de Champaigne Louvre INV 1135 n01.jpg|Philippe de Champagne'i maal "Victoria pärgab Louis XIII" (1635)
Erhebung des Großen Kurfürsten in den Olymp (van Loo) - der Kurfürst mit Chronos, Victoria und Minerva.jpg|Charles-Amédée-Philippe van Loo maali "Suure valitseja tõus Olümposele" järgi tehtud laemaaling
Paris - Palais du Louvre - PA00085992 - 068.jpg|Louvre'i palee sissekäigu portaali kaunistav reljeef
Luxembourg City ARBED building pediment.jpg|René Rozeti kujundatud frontoon Arcelor Mittali hoonel Luxembourgis: Victoria pärgab Mercuriust
France Louis XIV détail victoire dorée pont Alexandre III.jpg|Laurent Marqueste'i kujundatud Aleksander III silla dekoratiivskulptuur Pariisis


## Etümoloogia

Ladinakeelsest sõnast on tuletatud võidu tähendust enim romaani keeltes (erandiks on inglise keel, mille sõnavara põhineb osalt ladina terminoloogial ja prantsuse mõjutustel):
* itaalia – *Vittoria*
* galeegi – *Vitoria*
* portugali – *Vitória*
* katalaani – *Victòria*
* hispaania – *Victoria*
* rumeenia – *Victorie*
* prantsuse – *Victoire*
* inglise – *Victory*

## Vaata ka
* Nike
* Ingel